બુધવારે પાસ કન્વીનર હાર્દિક પટેલે પત્રકાર પરિષદ કરી કોંગ્રેસ અને પાસ વચ્ચે અનામત મામલે થયેલ સમજૂતી અંગે અધિકૃત જાહેરાત કરી હતી. એ પછી લગભગ તુરંત નાયબ મુખ્યમંત્રી નીતિન પટેલે પણ પત્રકાર પરિષદનું સંબોધન કર્યું હતું. તેમણે હાર્દિક પર આકરા પ્રહારો કરતા કહ્યું હતું કે, 'પાસ અને કોંગ્રેસ આજે ખુલ્લા પડી ગયા છે. કહેવાતું આંદોલન અને હાર્દિકની વાતો કોંગ્રેસના ઇશારે હતી, એ વાત છેલ્લા એક મહિનામાં થયેલ બનાવોએ સાબિત કરી છે. પાટીદાર સમાજમાં ભાગલા પાડી તેમને ગેરમાર્ગે દોરવાની આ વાત છે. હાર્દિકે કોઇ મોટા ધર્મગુરૂની માફક પત્રકાર પરિષદ કરી સારા શબ્દો વાપરાવાનો પ્રયત્ન કર્યો છે. કોંગ્રેસ અને પાસ વચ્ચેની સોદાબાજીના ભાગરૂપે એને જે પત્ર આપવામાં આવ્યો, એ તેમણે પત્રકારો સામે વાંચ્યો છે. હાર્દિકે બધા સાથે ચર્ચા કરી એમ માત્ર કહ્યું છે, પરંતુ બધાની સહીવાળો પત્ર ક્યાંય રજૂ કર્યો નથી. હાર્દિકની મૂળ માંગ ઓબીસીની હતી, હવે હાર્દિક મૂળ માંગથી જ ખસી ગયો છે. તો આટવા વર્ષ સુધી એણે શું કર્યું? આજે જાતે જ સ્વીકાર્યું કે, ઓબીસીમાં અનામત શક્ય નથી.'